Управляващият орган на Програма за развитие на селските райони (ПРСР) за периода 2014 - 2020 г. представя за обществено обсъждане проект на Насоки за кандидатстване по процедурa чрез подбор на проектни предложения № BG06RDNP001-16.002по подмярка 16.4 „Подкрепа за хоризонтално и вертикално сътрудничество между участниците във веригата на доставки“ от мярка 16 „Сътрудничество“ от ПРСР 2014 - 2020 г.

Подмярка 16.4 осигурява подкрепа за хоризонтално и вертикално сътрудничество между участниците във веригата за доставки и местните пазари, както и за популяризиране на дейностите в местен контекст, свързани с развитието на къси вериги за доставки и местни пазари. Общият размер на безвъзмездната финансова помощ по настоящата процедура е в размер на 15 646 400 лв. Мярката подкрепя популяризиране на дейностите, когато това се отнася до въпросната верига за къси доставки или местния пазар в цялост, а не за ограничен брой отделни продукти, предлагани от нея.

Допустими за подпомагане кандидати са:

* Обединение за къса верига на доставки, или
* Обединение за местен пазар.

Кандидатите са юридически лица, регистрирани по Търговския закон. За целите на подмярката се определят като „Обединение за къса верига на доставки”, като се добавя и конкретно име или „Обединение за местен пазар”, като се добавя и конкретно име, с цел лесно идентифициране на бенефициента при дейностите за популяризиране.

Задължително е поне двама участника да си сътрудничат в обединението за къса верига на доставки или в обединението за местен пазар, най- малко единият от които да е земеделски стопанин.

Юридическите лица, участващи в обединенията, както и обединенията трябва да отговарят на определението за микро, малко или средно предприятие, съгласно Закона за малки и средни предприятия.

По процедурата е предвидено изцяло електронно подаване и оценка на проектните предложения, което ще се извършва чрез Информационната система за управление и наблюдение (ИСУН 2020) с използването на Квалифициран електронен подпис (КЕП).

Проектът на Насоки, включващи Условията за кандидатстване, Условията за изпълнение и приложенията към тях по процедурата се публикуват на основание чл. 26, ал. 4 от Закона за управление на средства от структурните и инвестиционните фондове.

Писмени възражения и предложения по горепосочените документи могат да се изпращат в срок 01.06.2020 г. (включително) на следната електронна поща: [rdd@mzh.government.bg](mailto:rdd@mzh.government.bg).

Предложенията и коментарите следва да бъдат представени в свободен текст, в рамките на електронното писмо (e-mail) или да бъдат приложени в отделен файл във формат „doc” или “docx“, а не да бъдат сканирани или нанасяни в отделните документи от пакета.